Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М.М., поднесена против Министерството за култура, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од М. М., поднесена против Министерството за култура, заведена во архивата на Агенцијата под бр. 08-1 од 10.01.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации УП1 бр.03-321 од 10.12.2021 година **СЕ ПОТВРДУВА.**

**О Б Р А З Л О Ж Е Н И Е**

На 29.11.2021 година, М. М. поднел Барање за пристап до информации од јавен карактер до Министерството за култура, со кое побарал по пошта да му се достави препис од следните информации:

„Колку прекршочни и кривични пријави се Поднесени за повредите на одредбите од Законот за употреба на македонскиот јазик за временскиот период:

Од 01.01.2018 г. заклучно со 31.12.2020 г. и во таа насока,

Колку се издадени:

Решенија со наредба за отстранување утврдени неправилности во врска со спроведувањето на Законот за употребата на македонскиот јазик,

Решенија со забрана за спроведување незаконски мерки во врска со примената на Законот за употребата на македонскиот јазик,

Колку се поднесени:

Прекршочни барања, за неспроведување на Законот за употребата на македонскиот јазик, по кои барања не се изречени прекршочни санкции.“

Имателот на информации, како што е наведено во жалбата, по оваа Барање не постапил во законски рок, поради што Барателот на информации на 03.01.2022 година до Агенцијата поднесе Жалба, заведена во архивата на Агенцијата под бр.08-1. Во Жалбата е наведено дека: „Иако се поминати повеќе од 15 дена односно 30 дена сметано од 19.11.2021 г. до 29.11.2021 г. во смисла на чл.21 од Законот за слободен пристап до информации од јавен карактер, до денес ја немам добиено бараната информација...“

Со електронски допис бр. 08-1 од 03.01.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации достави Произнесување по жалба УП1 бр.03-32/1 /2021 од 04.01.2022 година, заверен во Агенцијата под бр 08-1 од 10.01.2022 година, во коj е наведено дека: „По истото барање постапено е во законски утврдениот рок од 20 дена, донесено е Решение за посредување по поднесено барање за слободен пристап до информации од јавен карактер УП1 бр.03-321 од 10.12.2021 година и истото е испратено по пошта до барателот на информацијата. Под претставката дека барателот на информацијата не го подигнал адресираниот коверт, истиот е вратен назад во Министерството за култура и Решението е повторно адресирано и препратено до барателот на инфорацијата. Согласно горенаведеното во прилог ви доставуваме Решение за посредување по поднесено барање за слободен пристап до информации од јавен карактер УП1 бр.03-321 од 10.11.2021 година и вратениот адресиран коверт (во копија), на ваше информирање и понатамошно постапување“. Во прилог на Произнесувањето ги достави следните дописи: Решението за посредување по поднесено барање за слободен пристап до информации од јавен карактер УП1 бр.03-321 од 10.12.2021 година и поштенската пратка УП1 03-321 од 10.12.2021 година адресирана до Манчо Манчев од Кавадарци на адресата ул.„Елпида Караманди“ бр.12 Кавадарци, со поштенски код RB210725892 MK од 11.12.2021 година. Имателот на информација во Решението го доставува одговорот на бараната информација.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот со тоа што, правилно го спровел Законот за слободен пристап до информации од јавен карактер, со тоа што донел Решение за посредување со информации од јавен карактер и истото во законски предвидениот рок го доставил на посочената адреса на Барателот на информации.

Агенцијата, по разгледувањето на наводите на Жалбата, каде барателот на информации смета дека Имателот на информации не постапил по Барањето во законскиот предвиден рок, односно како што наведува дека: „ Иако се поминати повеќе од 15 дена односно 30 дена сметано од 19.11.2021 г. до 29.11.2021 г. во смисла на чл.21 од Законот за слободен пристап до информации од јавен карактер...“, Агенцијата му укажува на Барателот на информации дека рокот за постапување по Барање за пристап до информации од јавен карактер е утврден во членот 21 од истиот Закон каде е наведено: „Имателот на информацијата е должен веднаш да одговори по барањето на барателот, а **најдоцна во рок од 20 дена** од денот на приемот на барањето“, што значи дека Барањето за пристап до информации до јавен карактер е поднесено и заведено кај Имателот на информации под УП1 бр.03-321 на 30.11.2021 година, а Имателот на информации во законски предвидениот рок донел правилно и врз закон засновано Решение на 10.12.2021 година, кој во случајот Барателот на информации не го подигнал од пошта.

 Агенцијата заклучува дека, Имателот на информации постапил правилно по одредбите на Законот за слободен пристап до информации до јавен карактер, го доставува Решението на адресата која е наведена во Барањето на Барателот, за кое е докажено со поштенската повратница, но Барателот не го подигнал од пошта.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на 18.01.2022 година, под бр. 08-1.

|  |  |
| --- | --- |
|  | **Директор,****Пламенка Бојчева** |